Groot drama in die wêreld van skaakNoorweë se Magnus Carlsen (8 Augustus 2022) (Foto: Arun Sankar/AFP) “Drama” is dalk nie die eerste woord waaraan mens dink as jy aan skaak dink nie, maar dit lyk of dit tans die geval is. Die grootmeester Magnus Carlsen (oorspronklik van Noorweë) het ŉ aanlyn spel teen die 19-jarige Hans Moke Niemann laat vaar ná net een skuif, berig die Guardian. Die onverwagse verwikkeling het waarnemers van die Chess24-toernooi stom gelaat, maar dit is deel van ŉ voortgesette omstredenheid waar Niemann by skelmstreke betrek word, berig die Wall Street Journal. Niemann het Carlsen vroeër vandeesmaand geklop tydens die Sinquefield-beker waar hulle van aangesig tot aangesig in St Louis in Missouri in die VSA teen mekaar te staan gekom het. Carlsen het dadelik uit die toernooi onttrek. Carlsen het nie Niemann self van kullery beskuldig nie, maar hy het ŉ kriptiese video op Twitter gedeel ná hy onttrek het wat spekulasie aangevuur het. Ander spelers het ook die vinger na Niemann gewys. Die Amerikaanse tiener hou vol hy het nog nooit tydens ŉ in-persoon-spel gekul nie, maar het erken dat hy dit al aanlyn gedoen het. Chess.com, ŉ swaargewig in die spel, het hom intussen verbied en voer aan Niemann het dalk meer as net die twee keer, wat hy publiek erken het, gekul. Carlsen en Niemann het ná Maandag se omstredenheid nog nie kommentaar gelewer nie (sien die twee spelers se kameras tydens die spel hier). “Magnus Carlsen het die spel laat vaar. Hy het opgestaan en weggeloop,” het Chess24-kommentator Tania Sachdev gesê toe dit gebeur. “Hy het sy kamera afgeskakel en dit is al wat ons op die oomblik weet.” Carlsen het later wel opgedaag vir ŉ spel teen ŉ ander teenstander. “Magnus weier bloot om teen Hans te speel,” het Sachdev later gesê. “Hy sal aan die toernooi deelneem, maar wil nie teen hom speel nie.”